DOLNÝ KUBÍN. V rukách polície skončil 22-ročný mladík, ktorý si prilepšoval krádežami. Považskobystričan sa vlámal ešte minulý týždeň do jedného z rodinných domov v Dolnom Kubíne.
Mladíkovi sa podarilo dostať až do domu, vyrušili ho, a tak naprázdno ušiel. Na ďalší deň sa vlámal do iného domu. Tu ukradol rôzne šperky a mince, odniesol si aj fotoaparát, hodiny a pribalil si jedno pivo.
Predbežné škody, ktoré spôsobil, odhadli na 1 700 eur. Policajti zlodeja odhalili a obvinili. Časť veci zaistili, niektoré stihol predať. Vyšetrovateľ ho obvinil z krádeže a porušovania domovej slobody, stíhaný bude vo väzbe.
V prípade dokázania viny mu hrozí trest na jeden rok až päť rokov.